3. การประกอบธุรกิจของแต่ละสายผลิตภัณฑ์

บริษัท แฟนซีวู๊ดอินดัสตรีส จำกัด (มหาชน)
ประกอบธุรกิจโรงงานผลิตและจำหน่ายเฟอร์นิเจอร์ผลิตภัณฑ์ไม้ยางพาราประเภทถอดประกอบได้
(Knock Down Furniture) และประเภทที่จำหน่ายให้กับโรงงานเพื่อนำไปผลิตต่อ (Original
Equipment Manufacturer: OEM) ในรูปแบบการผลิตจำนวนมาก (Mass Production)
เพื่อส่งออกไปจำหน่ายต่างประเทศ
โดยส่วนใหญ่ลูกค้าจะเป็นผู้ออกแบบชุดผลิตภัณฑ์ตามสไตล์และรสนิยมของลูกค้า

1.  ลักษณะผลิตภัณฑ์

    1.  ชุดเฟอร์นิเจอร์ไม้ยางพาราได้แก่ เฟอร์นิเจอร์ที่ใช้ในครัวเรือน โต๊ะอาหาร, เก้าอี้,
        ตู้โชว์หรือชั้นวางของในครัว, รถเข็นอาหาร , โต๊ะอาหารเล็ก , โต๊ะเอนกประสงค์ ,
        ตู้โชว์และชั้นวางของ , โต๊ะวางของ ชุดเฟอร์นิเจอร์ในห้องนอนได้แก่ เตียงนอน
        โต๊ะหัวเตียง ตู้เสื้อผ้า โต๊ะเครื่องแป้ง เป็นต้น

    2.  ผลิตภัณฑ์อื่น ๆ เป็นผลิตภัณฑ์สำหรับใช้ประโยชน์ภายในสำนักงาน เช่น
        โต๊ะคอมพิวเตอร์และเก้าอี้

2.  ภาวะตลาดและการแข่งขัน

    1.  ภาวะการตลาด

    -   กลยุทธ์การตลาด :
        บริษัทจะมุ่งเน้นการผลิตเฟอร์นิเจอร์ไม้ยางพาราแบบขายส่งโดยเน้นการผลิตเป็นจำนวนมากต่อหนึ่งรูปแบบและตรงกับเทคนิคการผลิตของบริษัท
        ซึ่งจะช่วยให้เกิดการประหยัดจากขนาดของการผลิต
        ลักษณะการผลิตดังกล่าวจึงสอดคล้องกับการทำการตลาดสำหรับลูกค้าโดยบริษัทกำหนดกลยุทธ์สำคัญดังนี้

    1.  คุณภาพของผลิตภัณฑ์ :
        บริษัทให้ความสำคัญอย่างมากต่อการผลิตผลิตภัณฑ์ที่มีคุณภาพและตรงกับความต้องการของลูกค้าในแต่ละประเภท
        เช่น ความแข็งแรง
        ความประณีตเรียบร้อยโดยเฉพาะวัตถุดิบไม้ยางพาราแปรรูปและไม้ประสานที่ซื้อจากบริษัทย่อยต้องมีคุณภาพและได้มาตรฐานสำหรับการผลิตเฟอร์นิเจอร์

    2.  การกำหนดราคา :
        บริษัทจะกำหนดราคาตลาดแต่ไม่มีนโยบายในการแข่งขันด้านราคาโดยตัดราคาแข่งกับคู่แข่งขันอื่นทั้งในประเทศและต่างประเทศ

  3. ระยะเวลาการส่งมอบ:
  จากการที่บริษัทมุ่งเน้นการผลิตในปริมาณมากจึงสามารถดำเนินการผลิตให้กับลูกค้าได้อย่างรวดเร็วและส่งมอบผลิตภัณฑ์ได้ทันต่อความต้องการ

  ของลูกค้า ซึ่งถือว่าเป็นจุดแข็งที่สำคัญของบริษัทและยังเป็นการสร้างความเชื่อถือที่ดีต่อลูกค้า

-   ลักษณะลูกค้า : ลูกค้าของบริษัทเป็นผู้ค้าส่งหรือผู้นำเข้าผลิตภัณฑ์เฟอร์นิเจอร์มีจำนวนประมาณ
    50 ราย
    ส่วนใหญ่เป็นลูกค้าระดับกลางขึ้นไปและเป็นลูกค้าประจำที่มีการซื้อขายกับบริษัทเป็นเวลานานมากกว่า
    5 ปีขึ้นไปสำหรับลูกค้ารายอื่น ๆ จะเริ่มด้วยการทดลองซื้อจำนวนหนึ่งหลังจากที่มั่นใจในคุณภาพ
    ราคาและความน่าไว้วางใจด้านความซื่อสัตย์ การตรงต่อเวลาหรือบริการอื่น ๆ แล้ว
    ลูกค้าจะเพิ่มปริมาณการสั่งซื้อมากขึ้น
    โดยบริษัทได้กำหนดเกณฑ์ในการคัดเลือกคำสั่งซื้อของลูกค้า คือ ปริมาณการสั่งซื้อ
    รูปแบบของผลิตภัณฑ์และผลกำไรจากการดำเนินงาน
    โดยปกติคำสั่งซื้อของลูกค้าจะมีอยู่อย่างต่อเนื่องตลอดทั้งปี
    สำหรับลูกค้าหลักในประเทศสหรัฐอเมริกาปกติจะมีปริมาณคำสั่งซื้อมากในไตรมาสที่ 3 และ 4
    ของแต่ละปีสำหรับปีที่ผ่านมาอาจลดน้อยลงบ้างเนื่องจากสภาพเศรษฐกิจโลกและเศรษฐกิจของอเมริกาเองซึ่งบริษัทจะให้ความสำคัญกับลูกค้าโดยไม่มีการพึ่งพาลูกค้ารายใดรายหนึ่งมากเกินไป

-   กลุ่มเป้าหมาย :
    บริษัทมุ่งเน้นลูกค้าประเภทผู้ค้าส่งหรือผู้นำเข้าผลิตภัณฑ์เฟอร์นิเจอร์ที่อยู่ในระดับสูงของประเทศสหรัฐอเมริกาเป็นหลักเนื่องจากเป็นตลาดที่มีขนาดใหญ่
    มีความต้องการสูงซึ่งเกิดจากพฤติกรรมของผู้บริโภคที่ชอบเปลี่ยนหรือปรับปรุงแบบเฟอร์นิเจอร์ในบ้าน
    อย่างน้อย 2–3 ปีต่อครั้ง สำหรับลูกค้าในประเทศอื่น ๆ ที่อาจจะมีบ้าง เช่น ประเทศแคนาดา
    อังกฤษ เยอรมันรวมถึงประเทศญี่ปุ่น เป็นต้น

-   การจำหน่ายและช่องทางการจำหน่าย :
    บริษัทจำหน่ายผลิตภัณฑ์ผ่านผู้ค้าส่งหรือผู้นำเข้าของประเทศ (Wholesaler & Import)
    ซึ่งเป็นผู้ซื้อผลิตภัณฑ์ในปริมาณมากเพื่อนำไปจำหน่ายต่อ หรือ นำไปจำหน่ายให้กับผู้ค้าปลีก
    (Retailers)
    หรือบางรายเป็นผู้นำเข้าสินค้ากึ่งสำเร็จรูปเพื่อนำไปผลิตต่อและจัดจำหน่ายให้กับผู้ค้าปลีกต่อไป
    เนื่องจากผู้ค้าปลีกส่วนใหญ่ต้องการความสะดวกในการติดต่อกับผู้ค้าส่งหรือผู้นำเข้าซึ่งอยู่ใกล้ชิดมากกว่าและไม่ต้องการรับภาระในกรณีที่สินค้าเกิดความเสียหาย
    เช่น ลูกค้าประเภทห้างสรรพสินค้า ร้านจำหน่ายเฟอร์นิเจอร์ชั้นนำ เป็นต้น
    สัดส่วนการขายภายในประเทศและต่างประเทศ
    บริษัทจำหน่ายสินค้าส่วนใหญ่ไปยังต่างประเทศในปี 2549 คิดเป็นสัดส่วนร้อยละ 95
    ซึ่งจะเป็นการจำหน่ายไปประเทศสหรัฐอเมริกาเป็นส่วนใหญ่

2.  การแข่งขัน

-   ปัจจุบันอุตสาหกรรมเฟอร์นิเจอร์ไม้ยางพาราในตลาดโลกมีการแข่งขันสูงตั้งแต่ตลาดระดับล่างถึงตลาดระดับกลางทั้งผู้ผลิตในประเทศและคู่แข่งต่างประเทศเช่น
    จีน , เวียดนาม และ มาเลเซีย ฯลฯ ลูกค้าจึงมีโอกาสเลือกซื้อผลิตภัณฑ์ได้จากแหล่งต่างๆ
    มากขึ้นโดยเฉพาะในปี 2548 ต่อเนื่องปี 2549
    ไม้ยางพาราแปรรูปอบแห้งภายในประเทศซึ่งเป็นวัตถุดิบหลักที่ใช้ในการผลิตเฟอร์นิเจอร์มีราคาซื้อขายสูงสาเหตุจากราคาน้ำยางสดมีราคาดีขึ้น
    ชาวสวนยางจึงลดปริมาณการตัดโค่นต้นยางพาราส่งขายโรงงานแปรรูป
    จึงเป็นเหตุให้วัตถุดิบไม้ยางพาราแปรรูปมีปริมาณไม่สมดุลย์กับความต้องการของผู้ผลิตเฟอร์นิเจอร์ทำให้ต้นทุนการผลิตสูงขึ้น
    แต่อย่างไรก็ตามผู้ผลิตก็ได้พยายามเพิ่มศักยภาพการแข่งขันกับโรงงานในประเทศเพื่อนบ้านที่มีต้นทุนการผลิตที่ต่ำกว่า
    อาทิ ต้นทุนวัตถุดิบ , ค่าแรงงานต่ำและมีปริมาณเพียงพอไม่ขาดแคลน ฯลฯ
    บริษัทจึงต้องพัฒนาการรูปแบบผลิตภัณฑ์ ,
    ปรับปรุงและรักษามาตรฐานคุณภาพสินค้าเพื่อให้ลูกค้ามีความมั่นใจผู้ผลิตในประเทศไทยมากขึ้นและเป็นการแข่งขันกับผู้ผลิตของประเทศเพื่อนบ้านที่ปัจจุบันมีความได้เปรียบประเทศไทยได้อีกทางหนึ่ง

-   จำนวนคู่แข่งขันโดยประมาณในอุตสาหกรรมเฟอร์นิเจอร์ตลาดโลกมีประมาณ 100 ราย
    โดยแบ่งเป็นผู้ผลิตในตลาดระดับบนประมาณ 15 รายในตลาดระดับกลางประมาณ 40
    รายส่วนที่เหลือเป็นผู้ผลิตระดับล่าง

-   สภาพและศักยภาพการแข่งขัน
    ปัจจุบันบริษัทเป็นผู้ผลิตเฟอร์นิเจอร์ไม้ยางพาราที่มีการผลิตครบวงจรสามารถควบคุมการผลิตและส่งมอบผลิตภัณฑ์ได้ทันต่อความต้องการของลูกค้าและมีความได้เปรียบที่มีโรงงานแปรรูปไม้ยางพาราเป็นของตนเอง
    ซึ่งใช้เป็นวัตถุดิบหลักของการผลิต
    เมื่อพิจารณาโดยรวมแล้วบริษัทยังอยู่ในระดับที่สามารถแข่งขันกับประเทศเพื่อนบ้านได้
    นอกจากนี้บริษัทได้หันมาเน้นการผลิตที่ใช้วัตถุดิบอื่นทดแทนวัตถุดิบหลักไม้ยางพารา เช่น
    ไม้วีเนียร์ , ไม้พาติเคิ้ล และ MDF เป็นต้น
    การแสวงหาลูกค้าขายตรงก็เป็นอีกหนทางใหม่ที่สามารถ
    เพิ่มจำนวนลูกค้าขึ้นได้อีกวิธีหนึ่งเช่นกัน

3.  การจัดหาผลิตภัณฑ์

บริษัทมีโรงงานผลิตเฟอร์นิเจอร์ไม้ยางพาราอยู่ 2
แห่งคือที่จังหวัดสมุทรปราการและจังหวัดสุราษฎร์ธานี
โดยใช้วัตถุดิบไม้ยางพาราแปรรูปและไม้ประสานจากไม้ยางพาราที่ผลิตจากบริษัทย่อยเป็นหลัก ปี
2549 ที่ผ่านมาบริษัทมีสัดส่วนของต้นทุนการผลิต เช่น
ใช้วัตถุดิบไม้ยางพาราคิดเป็นมูลค่าประมาณร้อยละ 51 ส่วนวัตถุดิบประกอบอื่น ๆ เช่น สี กาว
สกรูน๊อต เบาะนั่ง กระจก หินแกรนิต ฯลฯ
จะเป็นการสั่งซื้อจากบริษัทภายนอกทั้งในประเทศและต่างประเทศโดยมีสัดส่วนประมาณร้อยละ 12
และค่าแรงงานประมาณร้อยละ 15

บริษัทย่อยมีโรงงานรวม 3 แห่ง คือ
ที่จังหวัดสุราษฎร์ธานีและสาขาเฉพาะโรงงานเลื่อยไม้แปรรูปที่จังหวัดพังงา
และนครศรีธรรมราชซึ่งเป็นแหล่งที่มีวัตถุดิบไม้ซุงท่อนอยู่จำนวนมากในภาคใต้โดยแหล่งวัตถุดิบจะกระจายในพื้นที่ต่าง
ๆ เช่น จังหวัดนครศรีธรรมราช สุราษฎร์ธานี ตรัง พังงา กระบี่เป็นต้น
บริษัทย่อยสามารถรับซื้อไม้ยางพาราได้จากผู้ขายที่มีมากกว่า 100
รายในคุณภาพไม้ที่ต้องการโดยไม่มีผู้ใดผูกขาดการจำหน่าย ฯ
และปัจจุบันได้ซื้อวัตถุดิบเป็นไม้สดแปรรูปแล้วจากโรงเลื่อยไม้ขนาดย่อมในพื้นที่เพื่อนำมาอบแห้งเป็นวัตถุดิบได้อีกทางหนึ่งจึงช่วยให้บริษัทไม่ถึงกับขาดแคลนวัตถุดิบหลักแต่ในบางช่วงเวลาอาจมีราคาซื้อขายที่สูงกว่าปกติบ้างตามกลไกของตลาดน้ำยางพาราที่มีการปรับราคาซื้อขายในตลาดภูมิภาคเป็นระยะ
ๆ

4.  ผลกระทบหรือข้อพิพาทเกี่ยวกับสิ่งแวดล้อม

บริษัทและบริษัทย่อยได้ให้ความสำคัญต่อสิ่งแวดล้อมมาตลอดโดยดำเนินการลดผลกระทบต่อสิ่งแวดล้อมให้มีผลกระทบน้อยที่สุด
อาทิเช่นเศษไม้ ,
ขี้เลื่อยและฝุ่นผงจะนำมาใช้เป็นเชื้อเพลิงทำความร้อนในการอบไม้หากมีเศษไม้ที่เหลือใช้จะจำหน่ายให้กับบริษัทภายนอกนำไปเป็นเชื้อเพลิงความร้อนสำหรับขี้เลื่อยและฝุ่นผงบริษัทได้ติดตั้ง
Dust Collector
เป็นระบบเก็บกักและดูดส่งนำพาไปใช้งานจึงไม่ก่อผลกระทบกับสภาพแวดล้อมภายนอก

สี
บริษัทใช้สีประเภทไม่มีสารตะกั่วและใช้เครื่องจักรในการพ่นสีด้วยระบบดักละอองสีด้วยม่านน้ำและระบบไฟฟ้าสถิตย์โดยใช้คลื่นแม่เหล็กทำให้สีเป็นประจุบวกและเฟอร์นิเจอร์เป็นประจุลบซึ่งจะไม่มีการฟุ้งกระจายของละอองสี
โดยสีจะจับเฉพาะชิ้นงานเท่านั้นและไม่มีผลกระทบต่อสิ่งแวดล้อม

กาว บริษัทใช้กาวที่ไม่มีส่วนผสมของสารระเหยในการผลิตเฟอร์นิเจอร์

3.5 งานที่ยังไม่ส่งมอบ - ไม่มี -